Okresná prokuratúra Bánovce nad Bebravou 
K Zornici 892, 957 01 Bánovce nad Bebravou 	

Sp. zn. : Pv 142/15/3301	Bánovce nad Bebravou, 3.8.2015
EEČ : 2-23-38-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 2 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Bánovce n/Bebravou
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
že hoci mu z ustanovenia § 62 ods. 1 a nasl. Zákona o rodine ako rodičovi vyplýva povinnosť prispievať na výživu svojho nezaopatreného dieťaťa a na základe vzájomného dojednania sa zaviazal prispievať na výživu svojej plnoletej dcéry XXXXX, nar. XXXXX, trvale bytom XXXXX, XXXXX XXXXX, vysokoškolským štúdiom sa pripravujúcej na svoje budúce povolanie, a to sumou vo výške 70 Eur mesačne k rukám menovanej oprávnenej vždy do 15. dňa každého mesiaca vopred, si svoju zákonnú povinnosť vyživovať iného neplnil pravidelne v období od 15.11.2014 do 15.7.2015 vrátane, úmyselne sa jej vyhýbal tým spôsobom, že i keď ekonomicky činný ako konateľ obchodných spoločností výživné neuhrádzal, pričom keď bol bez práce nezaevidoval sa ako uchádzač o zamestnanie v príslušnej evidencii Úradu práce, sociálnych vecí a rodiny Partizánske, pracovisko Bánovce nad Bebravou občanov hľadajúcich prácu a prácu si ani iným spôsobom nehľadal a nevyužil tak všetky možnosti na to, aby si svoju povinnosť v reálnej možnej miere splnil, pričom v sledovanom období mu tak vznikol celkový dlh na nezaplatenom výživnom vo výške 630 Eur 

lebo zanikla trestnosť činu

Odôvodnenie:
Poverený príslušník Obvodného oddelenia PZ Bánovce nad Bebravou uznesením pod XXXXX zo dňa 14.4.2015 podľa § 199 ods. 1 Trestného poriadku začal trestné stíhanie pre prečin zanedbania povinnej výživy podľa § 207 ods. 1 Trestného zákona na skutkovom základe uvedenom v predmetnom uznesení.

Uznesením povereného príslušníka Obvodného oddelenia PZ Bánovce nad Bebravou pod XXXXX zo dňa 28.5.2015 bolo podľa § 206 ods. 1 Trestného poriadku rozhodnuté o vznesení obvinenia XXXXX pre prečin zanedbania povinnej výživy podľa § 207 ods. 2 Trestného zákona na skutkovom základe uvedenom v predmetnom uznesení.   

Rozsudkom Okresného súdu Bánovce nad Bebravou č.k. XXXXX zo dňa XXXXX právoplatným dňa 26.11.2009 bol obvinený XXXXX zaviazaný prispievať na výživu svojej dcéry XXXXX, nar. XXXXX sumou vo výške 105 Eur mesačne vždy do 15. dňa každého mesiaca vopred k rukám jej matky XXXXX, ktorej bola pred nadobudnutím svojej plnoletosti zverená do osobnej starostlivosti. Zo spisového materiálu však vyplynulo, že so súhlasom oprávneného nezaopatreného dieťaťa došlo na základe vzájomnej dohody k modifikácii vyživovacej povinnosti pokiaľ ide o jej rozsah, a to o jej zníženie na sumu vo výške 70 Eur. Vychádzajúc z tejto dojednanej sumy bolo v priebehu skráteného vyšetrovania zistené, že dlžné výživné na nezaopatrenú plnoletú dcéru XXXXX vo výške 630 Eur za obdobie od 15.11.2014 do 15.7.2015 vrátane, pre ktoré je obvinený XXXXX trestne stíhaný, bolo z jeho strany uhradené v celom rozsahu. Okrem svedeckej výpovede oprávnenej XXXXX túto skutočnosť potvrdzuje i do vyšetrovacieho spisu založený doklad o úhrade zostatku dlhu vo výške 210 Eur, ku ktorej došlo dňa 13.7.2015. Predmetné zistenie je súčasne v zhode s vyjadrením XXXXX, bývalej oprávnenej príjemkyne výživného. Z vykonaných dôkazov súčasne vyplynulo, že v priebehu neplatenia výživného obvineným jeho nezaopatrené dieťa XXXXX netrpela núdzou a obdobie neplatenia výživného na nej nezanechala trvalo nepriaznivé následky. 

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

V zmysle § 86 ods. 1 písm. a) Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
 
Vzhľadom ku skutočnosti, že obvinený XXXXX si svoju vyživovaciu povinnosť, ktorú má voči svojmu dieťaťu XXXXX, za obdobie, za ktoré je trestne stíhaný v celom rozsahu splnil skôr, než sa súd odobral na záverečnú poradu a trestný čin nemal trvalo nepriaznivé následky, v zmysle osobitného ustanovenia o účinnej ľútosti podľa § 86 ods. 1 písm. a) Trestného zákona trestnosť prečinu zanedbania povinnej výživy podľa § 207 ods. 2 Trestného zákona zanikla. 

Prihliadnuc k vyššie uvedeným skutočnostiam, bolo potrebné rozhodnúť tak ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

Mgr. Pavel Štefan
prokurátor